Diari Oficial de la Generalitat Valenciana


Sumari del DOGV 2493, del 21-04-1995 (1995/834480)

ORDRE de 22 de març de 1995, de la Conselleria d'Educació i Ciència, per la qual es convoquen ajudes i beques destinades a projectes d'investigació, projectes d'innovació educativa i projectes de desenvolupament curricular.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/22/(1)/dof/vci/html**

### Dades del document

Número de DOGV
:   2493

Data del DOGV
:   21-04-1995

Secció del DOGV
:   DISPOSICIONS GENERALS

Número del document
:   1995/834480


Data del document
:   22-03-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 22 de març de 1995, de la Conselleria d'Educació i Ciència, per la qual es convoquen ajudes i beques destinades a projectes d'investigació, projectes d'innovació educativa i projectes de desenvolupament curricular.   
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 59, preveu que les administracions educatives fomentaran la investigació i afavoriran l'elaboració de projectes que incloguen innovacions curriculars, metodològiques, tecnològiques i didàctiques.  
D'altra banda, la consecució dels manaments de la Llei d'ús i Ensenyament del Valencià, exigeix l'adequació progressiva del sistema educatiu valencià al model d'educació bilingüe que facilite l'assoliment dels objectius lingüístics, que tant aquesta llei com la Llei Orgànica d'Ordenació General del Sistema Educatiu prescriuen per als alumnes dels nivells d'ensenyament no universitari. Aconseguir aquests objectius demanda que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació bilingüe, així com sobre l'ensenyament integrat de les diferents llengües que permeten una atenció educativa òptima a la realitat sociolingüística i pedagògica de cada comunitat educativa.  
Amb aquest fi, la Conselleria d'Educació i Ciència es proposa estimular la investigació educativa per tal que genere actituds reflexives sobre la pràctica docent, a més de pretendre potenciar els treballs encaminats a proposar criteris i orientacions per al tractament a la diversitat, elaborar materials didàctics que garantesquen i donen suport a l'ús del currículum com a instrument d'investigació.  
La Llei 12/1994, de 28 de desembre, de Mesures Administratives i de modificació del Text Articulat de la Llei de Bases de Taxes de la Generalitat Valenciana, estableix en el seu article quart que les ajudes i les beques que reba el professorat en activitat dels centres docents públics no universitaris per a la seua formació seran articulades per mitjà de línies de subvenció que a aquest efecte s'incloguen en els corresponents annexos de transferències corrents de la Llei de Pressupostos anual.  
Per tot això, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria  
Convocar un concurs d'ajudes i beques a projectes relatius a les modalitats d'investigació educativa, innovació educativa, i desenvolupament curricular i aprovar les bases per les quals es regirà aquesta convocatòria, i que s'inclouen a l'annex I.  
Segon. Finançament  
Les ajudes i les beques esmentades seran sufragades a càrrec de la línia pressupostària 4.05 del programa 421.30 del pressupost de 1995, per un import màxim de 51.663.128 PTA  
Tercer. Resolució  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS   
Primera  
Es delega la Direcció General d'Ordenació i Innovació Educativa per a la facultat de resoldre aquesta convocatòria, i se l'autoritza a adoptar les mesures que calguen per al compliment i desplegament d'aquesta ordre i resoldre totes les incidències que es plantegen en la seua interpretació i execució.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 22 de març de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases de les ajudes i de les beques a projectes d'investigació educativa, projectes d'innovació educativa i projectes de desenvolupament curricular.  
Primera. Objectiu i durada  
L'objectiu d'aquesta convocatòria és estimular la investigació educativa, recolzar el desenvolupament de projectes d'innovació educativa, afavorir la creativitat en el desenvolupament curricular i reconèixer el valor de les experiències educatives i didàctiques que generen actituds creatives, reflexives i comprensives de la pràctica docent.  
La durada dels projectes que es presenten podrà ser:  
a) Un any. Es podran iniciar en el curs 1994-95, i hauran de finalitzar en l'any 1995.  
b) Més d'un any. En aquest cas, s'especificarà la fase o fases del projecte que es desenvoluparan al llarg de l'any 1995.  
Segona. Modalitats d'ajudes  
Podran concórrer a la present convocatòria els projectes que s'ajusten a la definició establerta en les modalitats A, B i C. En la sol·licitud es farà constar la modalitat per la qual opta el sol·licitant. Les modalitats són les següents:  
- Modalitat A. Ajudes a la investigació educativa  
Podran optar per aquesta modalitat les tesis doctorals, les tesis de llicenciatura, els treballs de màster o els projectes d'investigació que tracten aspectes teòrics o empírics, relatius a temes educatius i que puguen aprofundir el coneixement de la realitat del sistema educatiu de la Comunitat Valenciana en qualsevol dels àmbits o repercutir en la seua millora.  
- Modalitat B. Ajudes a la innovació educativa  
Podran optar per aquesta modalitat els projectes sobre plantejaments innovadors i actituds reflexives sobre la pràctica docent.  
- Modalitat C. Ajudes al desenvolupament curricular  
Podran optar per aquesta modalitat els treballs encaminats a proposar criteris i orientacions per a realitzar adaptacions curriculars o elaborar materials didàctics que puguen servir per al desenvolupament del currículum.  
Tercera. Participants  
Podrà participar en la present convocatòria:  
- El personal docent que està en situació d'activitat o que exerceix funcions de suport escolar en centres públics de nivell no universitari dependents de la Conselleria d'Educació i Ciència o en centres privats concertats de nivell no universitari de la Comunitat Valenciana.  
- El personal laboral especialista dependent de la Conselleria d'Educació i Ciència, i que presta els seus serveis en centres d'aquesta conselleria.  
- El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria d'Educació i Ciència.  
Les ajudes econòmiques i les beques per a la realització del projecte podran sol·licitar-se de manera individual o per grup de treball. Si se sol·licita en grup de treball, aquest ha de tenir un màxim de 8 components, es podrà augmentar aquest nombre sempre que estiga degudament raonat i la comissió de selecció ho autoritze.  
Quan el projecte siga presentat per un grup de treball s'hi adjuntarà la relació nominal dels seus components, tal i com s'indica en el model de sol·licitud a l'annex III de l'ordre. En aquest cas, cal especificar-hi el nom de la persona que exercirà de coordinadora del grup.  
Quarta. Requisits  
A les sol·licituds s'adjuntaran els documents següents, original i còpia:  
1. Projecte en què s'especificarà:  
1.1 Títol del projecte.  
1.2 Plantejament i justificació: antecedents i circumstàncies en què s'inscriu, adequació i oportunitat de l'experiència.  
1.3 Objectius que s'hi pretenen.  
1.4 Pla i metodologia de treball.  
1.5 Durada i fases previstes.  
1.6 Criteris per a valorar els resultats o procés d'avaluació previst.  
1.7 Nombre d'hores previsibles de dedicació fora de l'horari docent habitual.  
1.8 Organisme o expert en la matèria que avala el projecte, si cal.   
2. Pressupost detallat i explicitat, on es detallarà:  
2.1 Material fungible.  
2.2 Bibliografia.  
2.3 Despeses ocasionades per treballs especialitzats.  
2.4 Altres recursos necessaris per a la realització del projecte. Aquests han d'estar expressament aprovats per la comissió de selecció.  
En els projectes amb durada superior a un any s'especificarà la part del pressupost que correspon a la fase que concorre a aquesta convocatòria.  
Cinquena. Sol·licituds i documentació  
1. Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa, segons el model de l'annex III.  
2. La presentació de sol·licituds i documentació es realitzarà al Registre General de la Conselleria d'Educació i Ciència i de les direccions territorials d'Educació, als centres d'Informació, Iniciatives i Reclamacions de la Generalitat Valenciana, o a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho, mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
3. El termini de presentació serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.  
Sisena. Comissió de selecció  
La selecció de les sol·licituds serà realitzada per una comissió presidida pel cap del Servei de Formació del Professorat, o la persona que hi delegue, i constituïda per:   
- El/la cap del Servei de Programes Curriculars, o la persona que hi delegue.   
- El cap del Servei d'Ensenyaments en Valencià, o la persona que hi delegue.  
- Un inspector/a d'educació designat, pel director general d'Ordenació i Innovació Educativa.  
- Un director/a de CEP, designat pel director general d'Ordenació i Innovació Educativa.  
- Un/a professor/a en activitat de centres públics d'ensenyament no universitari, designat pel director general d'Ordenació i Innovació Educativa.   
- Tres assessors/es tècnics de la Direcció General d'Ordenació i Innovació Educativa, designats pel director general d'Ordenació i Innovació Educativa.  
 Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa.  
A les reunions de la comissió podrà assistir, amb veu però sense vot, un/a representant de cadascun dels sindicats que formen part de la Mesa Sindical Sectorial d'Educació.   
La comissió ajustarà la seua actuació al que estableixen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La Comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú.  
La comissió podrà disposar la constitució de comissions especialitzades tan sols a l'efecte de col·laborar en la valoració dels projectes dels candidats/es.  
Setena. Selecció  
La comissió de selecció, oït si cal el dictamen de les comissions específiques previstes en la base sisena, valorarà els projectes segons la puntuació del barem que figura com a annex II, d'acord amb els següents criteris de selecció:  
1. Interès i rellevància del projecte en relació amb els àmbits que s'indiquen al punt 1 de l'annex II de l'ordre (màxim 2 punts).  
En qualsevol dels àmbits que es prioritzen, es tindrà especialment en compte aquells projectes que afavoresquen el tractament dels temes transversals presents en les diverses àrees i matèries de currículum, així com aquells projectes dirigits a experimentar mesures ordinàries d'atenció a la diversitat (adequació d'objectius, continguts, varietat d'instruments d'avaluació...) i metodologies (grups cooperatius, agrupaments flexibles...) que permeten el desenvolupament d'activitats amb diferent nivell de dificultat, ritmes d'aprenentatge diferents, materials diversificats, i tots aquells relacionats amb el desenvolupament dels diferents programes d'educació bilingüe, així com el tractament integrat de les diferents llengües del currículum.  
2. Qualitat del disseny del projecte i garantia de l'execució (màxim 6 punts).  
3. Caràcter innovador i interès pedagògic (màxim 2 punts).  
4. Adequació dels recursos previstos als objectius que es proposen (màxim 1 punt).  
La relació provisional dels projectes seleccionats, així com les quantitats assignades i també la relació provisional dels projectes no seleccionats, es farà pública al tauler d'anuncis de la Conselleria d'Educació i Ciència, i de les direccions territorials d'Educació. Hi haurà un termini de 10 dies naturals per a reclamar davant la Comissió de Selecció. Aquestes reclamacions es presentaran al registre de la Conselleria d'Educació i Ciència o a les direccions territorials d'Educació.   
Transcorregut aquest termini, una vegada estudiades i, si escau, ateses aquestes reclamacions, la Comissió de selecció elevarà proposta definitiva a la Direcció General d'Ordenació i Innovació Educativa, amb indicació dels projectes seleccionats i les quantitats assignades i també els projectes no seleccionats.  
La Direcció General d'Ordenació i Innovació Educativa, publicarà la resolució definitiva, per delegació del conseller, de la concessió d'ajudes econòmiques als projectes seleccionats, així com dels no seleccionats, en el Diari Oficial de la Generalitat Valenciana.  
Vuitena. Import de l'ajuda i de la beca  
La comissió de selecció fixarà les ajudes i les beques dels projectes seleccionats tenint en compte els criteris de selecció indicats a la base setena de l'ordre i el pressupost presentat.  
Cada projecte seleccionat es podrà dotar amb una quantitat màxima de 500.000 PTA.  
Aquesta ajuda màxima de 500.000 PTA comprendrà els conceptes següents:  
a) Una beca per un import màxim de 250.000 PTA per a la realització del projecte.  
b) Una ajuda econòmica per un import màxim de 250.000 PTA per a sufragar les despeses detallades en l'apartat de pressupost indicat en el punt 2 de la base quarta.  
En cap cas no es donarà un import superior al cost de l'activitat desenvolupada, ja siga computada aïlladament o en concurrència amb les ajudes d'altres administracions públiques o d'altres entitats públiques o privades.  
Novena. Obligacions dels beneficiaris  
L'acceptació de la concessió d'ajuda i beca implica els compromisos següents per part dels autors:  
1. Presentar original i còpia abans del 5 d'octubre de 1995, de la següent documentació:   
1.1 Una memòria final que incloga, entre altres aspectes, una relació detallada de les activitats efectivament desenvolupades, els resultats del projecte, una valoració d'aquest i les conclusions i suggeriments.  
1.2 Justificació econòmica de les despeses realitzades conforme a l'ajuda concedida, adjuntant-hi els originals de les factures emeses a nom de la persona coordinadora del projecte.  
La bibliografia així com altres materials necessaris per a la realització del projecte i aprovats per la comissió de selecció, han de ser dipositats i inventariats, bé en el centre de destinació del coordinador/a del projecte, bé en el CEP de la zona d'ubicació d'aquest centre. S'hi adjuntarà el rebut, signat pel director/a del centre o del CEP, on consten els materials que s'hi han deixat en dipòsit.  
1.3 Un resum, amb una extensió mínima de 8 pàgines i màxima de 15 en format DIN-A4 inclosos il·lustracions, taules i quadres, redactat en forma d'article o comunicació que reculla els aspectes més rellevants del projecte i que continga a més a més d'introducció i conclusions, les oportunes referències bibliogràfiques.  
La finalitat d'aquest resum serà la possible publicació dels resultats dels projectes o experiències seleccionats.  
1.4 Disquet d'ordinador que continga un fitxer en sistema operatiu MS-DOS amb el text del resum indicat en el punt 1.3, transcrit en WORD o en format ASCII.  
1.5 Si escau, un exemplar del material produït o generat a conseqüència de la realització del projecte o experiència.  
2. Comunicar a la Direcció General d'Ordenació i Innovació Educativa si el projecte seleccionat rebrà o ha rebut beques o ajudes de qualsevol administració o entitat pública o privada, nacional o internacional per a la cobertura de les despeses ocasionades. Aquesta comunicació és d'obligat compliment encara que la concessió de les esmentades ajudes siga posterior a la selecció del projecte per la present convocatòria.  
   
Deu. Comissió de seguiment i avaluació  
Durant la 2a quinzena d'octubre de 1995 es reunirà una comissió de seguiment i avaluació dels projectes seleccionats, designada pel director general d'Ordenació i Innovació Educativa.  
El nombre de membres d'aquesta comissió serà imparell i no inferior a tres i tindrà com a funcions:  
1. Aprovar les memòries finals tenint en compte les obligacions dels beneficiaris indicades en la base novena i elaborar l'informe final dels projectes.  
2. Proposar la publicació o no dels resums prescrits en el punt 1.3 de la base novena.  
3. Proposar el nombre d'hores de formació que cal certificar per la realització de cada projecte, (com a màxim, 80), tal i com s'indica a la base tretze de l'ordre.  
Onze. Percepció de les ajudes  
L'ajuda es percebrà quan es presente tota la documentació requerida en la base novena de l'ordre i siga aprovada, la memòria final, per la Direcció General d'Ordenació i Innovació Educativa, mitjançant la comissió de seguiment i avaluació.  
D'acord amb l'apartat primer de la base novena, el termini de presentació d'aquesta memòria serà fins el 5 d'octubre de 1995.  
Dotze. Situació administrativa dels seleccionats.  
D'acord amb el que disposa l'article 8 del Decret 108/1992, de 6 de juliol, pel qual s'estableix el règim jurídic de les beques, l'ajuda econòmica no modifica la condició d'activitat del funcionari, que continua subjecte als deures i a les responsabilitats propis de la seua situació.  
Tretze. Certificats  
La Conselleria d'Educació i Ciència certificarà la participació en els projectes seleccionats, d'acord amb el procediment de certificació d'activitats de formació establert per l'Ordre de 7 de juny de 1994, de la Conselleria d'Educació i Ciència, per la qual es regula la convocatòria, acreditació i certificació d'aquestes.  
Catorze. Publicació  
La Conselleria d'Educació i Ciència es reserva durant un any, comptador des de la data d'aprovació de les memòries finals i la comunicació per la comissió de seguiment i avaluació, els drets de publicació i difusió dels projectes seleccionats, així com els resums presentats, sense perjudici de la propietat intel·lectual dels autors.  
Si durant aquest període de temps els autors volen publicar el treball cal solicitar-ho a la Direcció General d'Ordenació i Innovació Educativa que haurà d'autoritzar-ho per escrit.  
La reserva dels drets de publicació no implica compromís d'edició per la Conselleria d'Educació i Ciència. Aquests drets se cediran a l'autor si no es realitza la publicació en el termini previst.  
Quinze  
Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió.  
Així mateix, seran causes de reintegrament de les quantitats percebudes les previstes en l'article 47.9 de la Llei d'Hisenda Pública de la Generalitat Valenciana.


Còpia Permalink ELI